钦定古今图书集成/理学汇编/文学典/第028卷 > 顾悦之
## 钦定古今图书集成/理学汇编/文学典/第028卷 > 顾悦之

按《晋书》本传：“悦之，字君叔，少有义行。与简文同年，而
发早白。帝问其故，对曰：‘松柏之姿，经霜犹茂；蒲柳常
质，望秋先零’。简文悦其对。始将抗表讼浩，浩亲故多
谓非宜，悦之决意以闻，又与朝臣争论，故众无以夺
焉。时人咸称之。为州别驾，历尚书右丞，卒。子凯之，别
有传。”

按《殷浩传》：咸安初，桓温废太宰，武陵王晞诬浩子涓
及庾倩与晞谋反，害之。浩后将改葬，其故吏顾悦之
上疏讼浩曰：“伏见故中军将军扬州刺史殷浩，体德
沉粹，识理淹长，风流雅胜，声盖当时。再临神州，万里
肃清，勋绩茂著，圣朝钦嘉，遂分授陜之任。戎旗既建，
出镇寿阳，驱其豺狼，剪其荆棘，收罗向义，广开屯田，
沐雨栉风，等勤台仆，仰凭皇威，群丑革面，进军河洛，
修复园陵。不虞之变，中路猖獗，遂令为山之功崩于
垂成，忠款之志于是而废。”既受削黜，自摈山海，杜门
终身，与世两绝，可谓“克己复礼，穷而无怨者也。寻浩
所犯，盖负败之常科，非即情之永责。论其名德深诚
则如彼，察其补过罪己则如此，岂可弃而不恤，使法
有馀冤！方今宅兆已成，埏隧已开，悬棺而窆，礼同庶
人。存亡有非命之分，九泉无自诉之期，仰感三良，昊
天罔极。若使明诏爰发，旌我善人，崇复本官，远彰幽
昧，斯则国家威恩，有兼济之美；死而可作，无负心之
恨。”疏奏，诏追复浩本官。